|  |
| --- |
| **ПРАВИЛНИК****О ПОДСТИЦАЈИМА ЗА ИНВЕСТИЦИЈЕ У ФИЗИЧКУ ИМОВИНУ ПОЉОПРИВРЕДНОГ ГАЗДИНСТВА ЗА НАБАВКУ НОВИХ МАШИНА, ОПРЕМЕ И КВАЛИТЕТНИХ ПРИПЛОДНИХ ГРЛА ЗА УНАПРЕЂЕЊЕ ПРИМАРНЕ ПОЉОПРИВРЕДНЕ ПРОИЗВОДЊЕ***("Сл. гласник РС", бр. 36/2017)* |

I УВОДНЕ ОДРЕДБЕ

**Члан 1**

 Овим правилником ближе се прописују врсте подстицаја за подршку програмима који се односе на унапређење конкурентности кроз подстицаје за инвестиције у физичку имовину пољопривредног газдинства за набавку нових машина и опреме и квалитетних приплодних грла (у даљем тексту: подстицаји), услови и начин остваривања права на подстицаје, као и обрасци захтева за остваривање права на подстицаје и максимални износ подстицаја по кориснику.

**Члан 2**

 Поједини изрази употребљени у овом правилнику имају следећа значења:

1) *машине* јесу машине и механизација са карданским вратилом, односно другом припадајућом опремом неопходном за њихову редовну употребу у примарној пољопривредној производњи;

2) *нова опрема и машина* јесте опрема, машина и механизација која се први пут ставља у употребу (и чији су сви саставни делови нови);

3) *повезана лица* су носилац и чланови породичног пољопривредног газдинства, супружници, ванбрачни партнери, крвни сродници у правој линији, крвни сродници у побочној линији закључно са трећим степеном сродства, сродници по тазбини до другог степена сродства, усвојилац и усвојеник, лица између којих је извршен пренос управљачких права и лица која су повезана у смислу закона којим се уређује порез на добит правних лица;

4) *пореске обавезе* јесу обавезе по основу јавних прихода, осим доприноса по основу обавезног социјалног осигурања;

5) *реализација инвестиције* је извршење свих радњи везаних за набавку предмета прихватљиве инвестиције (закључење купопродајног уговора, промет робе, издавање докумената који прате робу, преузимање робе, исплата цене у потпуности), као и стављање инвестиције у функцију у складу са наменом;

6) *предрачун* јесте профактура, предуговор или друга врста понуде која садржи: назив и седиште добављача; датум издавања; назив произвођача, годину производње и тип, односно модел машине или механизације; укупну цену; податке о порезу на додату вредност; начин и рок испоруке; као и друге податке који се односе на набавку предмета инвестиције;

7) *добављач* је лице које има својство трговца у складу са законом који уређује трговину и које подносиоцу захтева издаје предрачун, односно рачун за набавку предмета инвестиције.

**Члан 3**

 Примарна производња биљних култура, у смислу овог правилника, обухвата производњу:

1) житарица;

2) индустријског биља;

3) ароматичног и лековитог биља;

4) поврћа;

5) воћа;

6) грожђа;

7) цвећа.

 Примарна сточарска производња, у смислу овог правилника, обухвата производњу:

1) млека (крављег, овчијег и козијег);

2) меса и јаја (тов јунади, тов у систему "крава - теле", производња прасади за тов, одгој оваца, коза и живине ради производње меса и јаја);

3) конзумне рибе;

4) меда и других пчелињих производа.

II ВРСТЕ ПОДСТИЦАЈА

**Врсте програма и подстицаја**

**Члан 4**

 Подстицаји обухватају подршку програмима који се односе на унапређење конкурентности кроз подстицаје за инвестиције у физичку имовину пољопривредног газдинства (у даљем тексту: подршка програмима), и то:

1) подстицаји програмима за подршку инвестицијама за набавку нових машина и опреме за унапређење примарне производње биљних култура;

2) подстицаји програмима за подршку инвестицијама за набавку нових машина, опреме и квалитетних приплодних грла за унапређење примарне сточарске производње.

 Подстицаји програмима из става 1. тачка 1) овог члана обухватају:

1) набавку нове механизације и опреме за наводњавање;

2) набавку нове механизације и опреме за заштиту од болести, штеточина, корова, града, ниских и високих температура;

3) набавку нових машина и опреме за обраду земљишта, сетву, садњу, прихрањивање/ђубрење, резидбу, бербу/жетву и транспорт;

4) набавку нових пластеника и опреме за производњу у заштићеном простору;

5) набавку нове опреме и машина за припрему производа за тржиште.

 Подстицаји програмима из става 1. тачка 2) овог члана обухватају:

1) набавку нове опреме и механизације за побољшање организације и ефикасности сточарске производње и припрему, дистрибуцију и складиштење концентроване и кабасте сточне хране;

2) набавку нове опреме и механизације за манипулацију, сепарацију и дистрибуцију чврстог и течног стајњака;

3) набавку нове опреме којом се штити добробит животиња;

4) набавку квалитетних приплодних грла;

5) набавку нове опреме за рибњаке;

6) набавку нове опреме за пчеларство;

7) набавку нове опреме за производњу конзумних јаја.

**Члан 5**

 Инвестиције за које се одобравају подстицаји из члана 4. овог правилника дати су у Прилогу 1 - Табела - Подстицаји и прихватљиве инвестиције за набавку нових машина и опреме и квалитетних приплодних грла за унапређење примарне пољопривредне производње (у даљем тексту: Табела), који је одштампан уз овај правилник и чини његов саставни део.

**Члан 6**

 Подстицајима се не надокнађују:

1) порези, укључујући и порез на додату вредност;

2) царинске, увозне и остале административне таксе, као и накнада за потребне сагласности од државних институција и јавних предузећа;

3) трошкови банкарске провизије, трошкови јемства и слично;

4) трошкови превоза, монтаже и други оперативни трошкови;

5) трошкови куповине, односно закупа земљишта;

6) трошкови куповине половне опреме, механизације и материјала;

7) допринос у натури (сопствени рад и материјал);

8) набавка предметне инвестиције из Табеле путем лизинга, цесије, компензације, асигнације или на други начин који представља гашење обавезе путем пребијања дугова.

III УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ

**Услови у погледу лица**

**Члан 7**

 Право на подстицаје остварују лица која су уписана у Регистар пољопривредних газдинстава (у даљем тексту: Регистар) и налазе се у активном статусу, и то:

1) физичко лице - носилац комерцијалног породичног пољопривредног газдинства;

2) предузетник;

3) привредно друштво;

4) земљорадничка задруга која има најмање пет чланова задруге који су уписани у Регистар као носиоци или чланови пет различитих комерцијалних породичних пољопривредних газдинстава у активном статусу;

5) средња школа;

6) научноистраживачка организација у области пољопривреде.

 Лице из става 1. тач. 2)-4) овог члана може да оствари право на подстицаје ако је уписано у Регистар привредних субјеката и ако у Агенцији за привредне регистре:

1) није регистровано да му је изречена правноснажна судска или управна мера забране обављања делатности;

2) није регистровано да је осуђивано због привредног преступа;

3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом.

 Привредно друштво и земљорадничка задруга из става 2. овог члана може остварити право на подстицаје и ако:

1) је разврстано у микро, мало или средње правно лице, у складу са законом којим се уређује рачуноводство;

2) у структури власништва има мање од 25% учешћа јавног капитала;

3) није у групи повезаних лица у којој су неки од чланова велика правна лица.

 Средња школа из става 1. тачка 5) овог члана може остварити право на подстицаје ако:

1) се налази у акту о мрежи средњих школа, у складу са законом којим се уређују основи система образовања и васпитања;

2) има решење о верификацији министарства надлежног за послове образовања за образовни профил у подручју рада пољопривреде, производње и прераде хране.

 Научноистраживачка организација из става 1. тачка 6) овог члана може остварити право на подстицаје ако је уписана у Регистар научноистраживачке организације у складу са законом којим се уређује научноистраживачка делатност.

**Општи услови за одобравање права на подстицаје**

**Члан 8**

 Лице из члана 7. овог правилника остварује право на одобравање подстицаја ако:

1) није започело реализацију инвестиције која је предмет захтева за одобравање подстицаја у складу са овим правилником;

2) нема нереализованих инвестиција за које му је одобрено право на подстицаје на основу закона којим се уређују подстицаји у пољопривреди и руралном развоју;

3) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита;

4) за инвестицију за коју подноси захтев не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;

5) је измирило доспеле пореске обавезе;

6) је износ појединачног предрачуна већи од 50.000 динара и ако је на предрачуну износ за сваку појединачну инвестицију из Табеле већи од 50.000 динара, односно ако је износ појединачног предрачуна за набавку нове опреме за пчеларство већи од 20.000 динара и ако је на предрачуну износ за набавку нове опреме за пчеларство већи од 20.000 динара;

7) добављач и подносилац захтева не представљају повезана лица;

8) по редоследу подношења захтева постоје расположива средства за одобравање права на подстицаје у оквиру укупних средстава опредељених за ову намену посебним прописом који уређује расподелу подстицаја у пољопривреди и руралном развоју.

**Посебни услови за одобравање права на подстицаје у оквиру програма за подршку инвестицијама у примарну производњу биљних култура**

**Члан 9**

 Лице које испуњава одговарајуће услове из члана 7. и опште услове из члана 8. овог правилника остварује право на подстицаје из члана 4. став 2. ако:

1) у Регистру има уписано пољопривредно земљиште под производњом биљних култура из члана 3. став 1. овог правилника;

2) је инвестиција везана за производњу одговарајуће врсте биљних култура из члана 3. овог правилника, на пољопривредном земљишту из тачке 1) овог става.

**Посебни услови за одобравање права на подстицаје у оквиру програма за подршку инвестицијама у примарну сточарску производњу**

**Члан 10**

 Лице које испуњава одговарајуће услове из члана 7. и опште услове из члана 8. овог правилника остварује право на подстицаје из члана 4. став 3. тачка 5) овог правилника и ако у Регистру има пријављене површине под рибњаком.

**Услови за исплату подстицаја**

**Члан 11**

 Лице које испуњава услове из чл. 7-10. овог правилника, остварује право на исплату подстицаја у зависности од врсте подстицаја, ако реализује инвестицију на начин, под условима и у року одређеним решењем којим му је одобрено право на подстицаје, у складу са овим правилником.

 Лице које испуњава услове из става 1. овог члана остварује право на исплату подстицаја из члана 4. став 3. ако у Регистру има пријављен сточни фонд (податке о врсти животиња и броју газдинства (ХИД) на којима се држе или узгајају).

 Лице које испуњава услове из ст. 1. и 2. овог члана остварује право на исплату подстицаја из члана 4. став 3. тачка 4) овог правилника и ако:

1) је животиња која је предмет захтева обележена и регистрована у складу са законом којим се уређује ветеринарство;

2) је власник животиње која је предмет захтева или је власник животиње члан његовог породичног пољопривредног газдинства;

3) квалитетну приплодну јуницу, односно квалитетног приплодног бика товне расе који су предмет захтева користи за даљу репродукцију на свом пољопривредном газдинству најмање три године од дана набавке;

4) квалитетно приплодно грло: шиљежице, шиљежана, двиске, двиска, назимице и нераста, које је предмет захтева, користи за даљу репродукцију на свом пољопривредном газдинству најмање две године од дана набавке.

IV НАЧИН ОСТВАРИВАЊА ПРАВА НА ПОДСТИЦАЈЕ

**Члан 12**

 Поступак за остваривање права на подстицаје покреће се подношењем захтева за одобравање права на подстицаје министарству надлежном за послове пољопривреде - Управи за аграрна плаћања (у даљем тексту: Управа), за сваку календарску годину, у периоду од 15. априла до 1. јула текуће године.

 Захтев из става 1. овог члана подноси се на Обрасцу 1 - Захтев за одобравање права на подстицаје за подршку инвестицијама у физичку имовину пољопривредног газдинства за набавку нових машина, опреме и квалитетних приплодних грла у \_\_\_\_\_\_\_\_\_\_\_ години, који је одштампан уз овај правилник и чини његов саставни део.

 Подносилац захтева може поднети само један захтев за одобравање права на подстицаја у периоду из става 1. овог члана.

 Захтев из става 1. овог члана може се поднети за један или више подстицаја из члана 4. овог правилника при чему захтев може обухватити једну или више инвестиција из Табеле у оквиру одговарајуће врсте подстицаја.

**Члан 13**

 Уз Захтев за одобравање права на подстицаје подносилац захтева доставља:

1) предрачун за набавку нове машине и опреме, као и квалитетног приплодног грла не старији од 30 дана од дана подношења захтева;

2) изјаву добављача да може извршити испоруку предмета инвестиције из предрачуна у року од 150 дана од дана издавања предрачуна, као и да нема својство повезаног лица са подносиоцем захтева, дату у Прилогу 2 - Изјава добављача, који је одштампан уз овај правилник и чини његов саставни део;

3) уверење о измиреним доспелим пореским обавезама издато од стране надлежне пореске управе;

4) уверење о измиреним доспелим пореским обавезама издато од стране надлежног органа јединице локалне самоуправе;

5) потврду надлежног органа јединице локалне самоуправе према месту пребивалишта, односно седишта подносиоца захтева да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја;

6) потврду надлежног покрајинског органа да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја - ако подносилац захтева има пребивалиште, односно седиште на територији аутономне покрајине.

 Ако је подносилац захтева предузетник, привредно друштво или земљорадничка задруга, поред документације из става 1. овог члана доставља и извод из Регистра привредних субјеката, као и потврде Агенције за привредне регистре да:

1) није регистровано да му је изречена правоснажна судска или управна мера забране обављања делатности;

2) није регистровано да је осуђиван због привредног преступа;

3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом;

4) да је према подацима из финансијског извештаја разврстано у микро, мало или средње правно лице, у складу са законом којим се уређује рачуноводство - за привредна друштва и земљорадничке задруге.

 Ако је подносилац захтева земљорадничка задруга уз документацију из ст. 1. и 2. овог члана доставља и попуњен и оверен Образац 2 - Табела чланова задруге, који је одштампан уз овај правилник и чини његов саставни део.

 Ако је подносилац захтева за коришћење подстицаја средња школа, поред документације из става 1. овог члана, уз захтев подноси и решење о верификацији за образовни профил у подручју рада пољопривреде, производње и прераде хране, издато од стране министарства надлежног за послове образовања.

 Ако је подносилац захтева научноистраживачка организација поред документације из става 1. овог члана, уз захтев подноси и акт да је уписан у Регистар научноистраживачких организација, у складу са законом којим се уређује научноистраживачка делатност.

**Члан 14**

 Ако подносилац захтева не достави потребну документацију из члана 13. став 1. тач. 3)-6) и члана 13. ст. 2, 4. и 5. овог правилника, Управа по службеној дужности прибавља од надлежних органа податке о чињеницама о којима се води службена евиденција у складу са законом којим се уређује општи управни поступак.

**Члан 15**

 Управа врши административну обраду Захтева за одобравање права на подстицаје, провером података из захтева, документације приложене уз захтев као и службених евиденција.

 Захтев за одобравање права на подстицаје који није поднет од стране лица из члана 7. овог правилника, преурањен и неблаговремен захтев, захтев послат факсом или електронском поштом, захтев са документацијом која не гласи на подносиоца, Управа одбацује без разматрања.

 Директор Управе решењем одобрава право на подстицаје, по редоследу подношења захтева, до утрошка средстава одређених у складу са законом којим се уређују подстицаји у пољопривреди и руралном развоју, односно посебним прописом којим се уређује расподела подстицаја у пољопривреди и руралном развоју.

 Ако су захтеви за одобравање права на подстицаје поднети истог дана и у исто време предност има захтев који је раније примљен у Управи.

 Решењем из става 3. овог члана одобрава се подносиоцу захтева да у року који не може бити дужи од 90 дана од пријема решења у потпуности реализује инвестицију из предрачуна и поднесе захтев за исплату подстицаја.

 Решењем о одобравању права на подстицаје утврђује се и максимални износ подстицаја који подносилац захтева може да оствари у складу са овим правилником.

**Члан 16**

 Ако у року за реализацију инвестиције добављач престане да постоји или му буде изречена забрана обављања делатности, лице коме је одобрено право на подстицаје може Управи поднети захтев за промену добављача, најкасније у року од 30 дана пре истека рока за реализацију инвестиције.

 Уз захтев за промену добављача лице коме је одобрено право на подстицаје доставља доказ о престанку рада, односно изрицању забране обављања делатности добављачу, као и документацију из члана 13. став 1. тач. 1) и 2) овог правилника, за другог добављача.

 Ако у року за реализацију инвестиције дође до поремећаја на тржишту услед којег добављач није у могућности да испоручи предмет инвестиције у складу са предрачуном, лице коме је одобрено право на подстицаје може Управи поднети захтев за промену предмета инвестиције најкасније у року од 30 дана пре истека рока за реализацију инвестиције.

 Уз захтев из става 3. овог члана, лице коме је одобрено право на подстицаје доставља изјаву добављача да услед поремећаја на тржишту није у могућности да испоручи предмет инвестиције у складу са предрачуном, као и документацију из члана 13. став 1. тачка 1) овог правилника, за други предмет инвестиције.

 Управа врши административну обраду захтева за промену добављача, односно захтева за промену предмета инвестиције, провером података из захтева, документације приложене уз захтев као и службених евиденција.

 Захтев за промену добављача, односно захтев за промену предмета инвестиције који није поднет од стране лица из члана 7. овог правилника а којем је решењем одобрено право на подстицаје, преурањен и неблаговремен захтев, захтев послат факсом или електронском поштом, захтев са документацијом која не гласи на подносиоца, Управа одбацује без разматрања.

 Директор Управе решењем одобрава промену добављача, односно промену предмета инвестиције.

 Решењем из става 7. овог члана не може се променити рок за реализацију инвестиције и максимални износ подстицаја који подносилац захтева може да оствари, а који су утврђени решењем из члана 15. става 3. овог правилника.

**Члан 17**

 После реализације инвестиције, у року одређеном решењем из члана 15. овог правилника, лице коме је одобрено право на подстицаје подноси Управи захтев за исплату подстицаја, на Обрасцу 3 - Захтев за исплату подстицаја за инвестиције у физичку имовину пољопривредног газдинства за набавку нових машина, опреме и квалитетних приплодних грла у \_\_\_\_\_\_\_\_\_\_\_ години, који је одштампан уз овај правилник и чини његов саставни део.

**Члан 18**

 Уз Захтев за исплату подстицаја подносилац захтева доставља:

1) рачун за набавку предметне инвестиције;

2) отпремницу за набавку предметне инвестиције за коју је, у складу са посебним прописима, утврђена обавеза издавања отпремнице, односно међународни товарни лист ако је подносилац захтева директно извршио увоз предмета инвестиције;

3) доказ о извршеном плаћању предметне инвестиције и то: потврду о преносу средстава или извод, оверене од стране банке, а у случају када је физичко лице извршило готовинско плаћање или плаћање картицом може доставити само фискални исечак;

4) гарантни лист, односно изјаву о саобразности за извршену набавку предметне опреме, машина и механизације за коју је утврђена обавеза издавања гарантног листа, односно изјаву добављача да иста не подлеже обавези издавања гарантног листа;

5) јединствену царинску исправу ако је подносилац захтева директно извршио увоз предмета инвестиције.

 За подстицаје из члана 4. став 3. тачка 4) овог правилника, поред документације из става 1. овог члана, уз захтев се подноси и уверење о здравственом стању животиња, оверено од стране надлежног ветеринарског инспектора.

 За подстицаје из члана 4. став 3. тачка 4) овог правилника који се односе на набавку квалитетних приплодних - јуница, бикова товних раса, шиљежица и шиљежана, двиски и двисака, назимица и нерастова, поред документације из става 1. овог члана, уз захтев се подноси и уверење о пореклу и производним особинама квалитетног приплодног грла које је предмет захтева (педигре).

 За подстицаје из члана 4. став 3. тачка 4) овог правилника који се односе на набавку селекционисаних пчелињих матица, поред документације из става 1. овог члана, уз захтев се подноси и уверење о пореклу матице издато од стране главне одгајивачке организације.

**Члан 19**

 Управа врши административну обраду захтева за исплату подстицаја, провером података из захтева, документације приложене уз захтев, као и службених евиденција.

 Захтев за исплату подстицаја поднет од стране лица којем решењем није одобрено право на подстицаје, преурањен и неблаговремен захтев, захтев послат факсом или електронском поштом, захтев са документацијом која не гласи на лице којем је решењем одобрено право на подстицаје, као и захтев који се не односи на реализацију инвестиције по предрачуну одобреном решењем из члана 15. став 3. и члана 16. став 7. овог правилника, Управа одбацује без разматрања.

 Директор Управе решењем одлучује о праву на коришћење подстицаја и износ подстицаја и налаже исплату подстицаја на наменски рачун корисника уписан у Регистар.

**Члан 20**

 Корисник подстицаја наменски користи, не отуђује и не омогућава другом лицу коришћење предмета подстицаја у року од три године од дана исплате подстицаја за набавку опреме, односно у року пет година од дана исплате подстицаја за набавку машина и механизације, у складу са законом који уређује подстицаје у пољопривреди и руралном развоју.

 Отуђењем предмета подстицаја из става 1. овог члана не сматра се губитак својства предузетника и наставак обављања делатности у форми привредног друштва, у складу са законом који уређује привредна друштва.

 У случају угинућа или принудног клања квалитетног приплодног грла у периоду из члана 11. став 2. тач. 3) и 4) овог правилника, корисник подстицаја није дужан да врати подстицајна средства ако у року од 30 дана од дана угинућа или принудног клања, Управи исто пријави и достави доказ издат од стране надлежне ветеринарске службе.

**Члан 21**

 Уверења и потврде која се достављају уз захтев за исплату права на подстицаја не могу бити старија од 30 дана од дана подношења захтева.

 Сва документа која се достављају уз захтев морају да гласе на подносиоца захтева и прилажу се у оригиналу или овереној копији, ако овим правилником није прописано другачије.

 Документа на страном језику морају бити преведена на српски језик од стране овлашћеног судског преводиоца.

**Члан 22**

 Подстицаји се утврђују у процентуалном износу од вредности реализоване прихватљиве инвестиције умањене за износ средстава на име пореза на додату вредност, у складу са законом којим се уређују подстицаји у пољопривреди и руралном развоју, односно посебним прописом којим се уређује расподела подстицаја у пољопривреди и руралном развоју.

 Ако је корисник подстицаја сам извршио увоз предмета инвестиције, вредност реализоване прихватљиве инвестиције из става 1. овог члана представља статистичка вредност робе у динарима утврђена у јединственој царинској исправи из члана 18. став 1. тачка 5) овог правилника.

 Процентуални износ подстицаја за подручја са отежаним условима рада у пољопривреди утврђује са према месту пребивалишта, односно седишта подносиоца захтева у складу са посебним прописом који одређује подручја са отежаним условима рада у пољопривреди.

 Укупни износ подстицаја који корисник подстицаја може да оствари у једној календарској години је 3.000.000 динара.

V ЗАВРШНЕ ОДРЕДБЕ

**Члан 23**

 Изузетно, право на подстицаје за 2017. годину остварује и лице које испуњава услове из члана 7, члана 8. тач. 2)-8) и чл. 9. и 10. овог правилника и које је у потпуности реализовало инвестицију из Табеле у периоду од 16. октобра 2016. године до дана подношења захтева за исплату подстицаја.

 Лице из става 1. овог члана покреће поступак за остваривање права на подстицаје подношењем захтева за исплату подстицаја Управи у периоду од 15. априла до 1. јула 2017. године.

 Захтев из става 2. овог члана подноси се на Обрасцу 3 - Захтев за исплату подстицаја за инвестиције у физичку имовину пољопривредног газдинства за набавку нових машина, опреме и квалитетних приплодних грла у \_\_\_\_\_\_\_\_\_\_\_ години.

 У периоду из става 2. овог члана исти подносилац захтева може поднети само један захтев за исплату подстицаја, с тим да тај захтев може обухватити један или више подстицаја, односно једну или више прихватљивих инвестиција из Табеле, у оквиру одговарајуће врсте подстицаја.

 Лице из става 1. овог члана не може у 2017. години поднети и захтев за одобравање права на подстицаје у складу са овим правилником.

 Уз захтев за исплату подстицаја лице из става 1. овог члана подноси документацију из члана 18. овог правилника која мора бити издата у периоду од 16. октобра 2016. године до дана подношења захтева за исплату подстицаја.

 Уз захтев за исплату подстицаја лице из става 1. овог члана подноси и документацију из члана 13. став 1. тачка 3)-6) и члана 13. ст. 2-5. овог правилника, с тим да ако подносилац не достави ову документацију, Управа од надлежних органа по службеној дужности прибавља податке о чињеницама о којима се води службена евиденција у складу са законом којим се уређује општи управни поступак.

 Управа врши административну обраду захтева за исплату подстицаја поднетог од стране лица из става 1. овог члана, провером података из захтева, документације приложене уз захтев, као и службених евиденција.

 Захтев из става 2. овог члана поднет од стране лица које не испуњава услове из члана 7. овог правилника, преурањен и неблаговремен захтев, захтев послат факсом или електронском поштом, захтев са документацијом из члана 18. овог правилника која не гласи на подносиоца захтева, односно која је издата након подношења захтева, као и сваки наредни захтев истог подносиоца у 2017. години, Управа одбацује без разматрања.

 Директор Управе решењем утврђује право на коришћење подстицаја и износ подстицаја.

 Подстицаји се исплаћују на основу решења директора Управе, на наменски рачун корисника подстицаја уписан у Регистар.

 Подстицаји се исплаћују по редоследу подношења уредно поднетих захтева у складу са законом којим се уређују подстицаји у пољопривреди и руралном развоју, а до износа финансијских средстава утврђеног посебним прописом којим се уређује расподела подстицаја у пољопривреди и руралном развоју.

**Члан 24**

 Даном ступања на снагу овог правилника престаје да важи Правилник о подстицајима за инвестиције у пољопривреди за унапређење конкурентности и достизање стандарда квалитета кроз подршку у примарну производњу биљних култура ("Службени гласник РС", број 38/16) и Правилник о подстицајима за инвестиције у пољопривреди за унапређење конкурентности и достизање стандарда квалитета кроз подршку у примарну сточарску производњу ("Службени гласник РС", број 38/16).

**Члан 25**

 Овај правилник ступа на снагу наредног дана од дана објављивања у "Службеном гласнику Републике Србије".